Rozhodnutie Komisie
z 9. novembra 2001,
ktorým sa mení a dopĺňa rozhodnutie 2000/585/ES, pokiaľ ide o dovozy zveriny z pernatej zveri z farmových chovov z Argentíny, Thajska a Tuniska
(oznámené pod číslom dokumentu C(2001) 3410)
(Text s významom pre EHP)
(2001/793/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/494/EHS z 26. júna 1991 o podmienkach týkajúcich sa zdravia zvierat, ktorými sa riadi obchod vo vnútri spoločenstva a dovozy čerstvého hydinového mäsa z tretích krajín [1], zmenenú a doplnenú smernicou 1999/89/ES [2], najmä na jej články 11, 12 a 14,
so zreteľom na smernicu Rady 92/45/EHS zo 16. júna 1992 o problémoch týkajúcich sa zdravia ľudí a zvierat, pokiaľ ide o zabíjanie voľne žijúcej zveri a o umiestňovanie na trh zveriny z voľne žijúcej zveri [3], naposledy zmenenú a doplnenú smernicou 97/79/ES [4], najmä na jej článok 16 ods. 2 a 3,
so zreteľom na smernicu Rady 92/118/EHS zo 17. decembra 1992 ustanovujúcu požiadavky týkajúce sa zdravia zvierat a ľudí, ktorými sa riadi obchod a dovozy výrobkov z tretích krajín do spoločenstva, ktoré nie sú predmetom daných požiadaviek uvedených v osobitných pravidlách spoločenstva uvedených v prílohe A (1) k smernici 89/662/EHS a pokiaľ ide o patogény, k smernici 90/425/EHS [5], naposledy zmenenú a doplnenú rozhodnutím 1999/724/ES [6], najmä na jej článok 10,
keďže:
(1) príloha II k rozhodnutiu 2000/585/ES zo 7. septembra 2000, ktorou sa ustanovujú podmienky týkajúce sa zdravia zvierat a ľudí a veterinárne certifikácie na dovoz zveriny z voľne žijúcej zveri a zveriny zo zveri z farmových chovov a králičieho mäsa z tretích krajín a ktorou sa rušia rozhodnutia Komisie 97/217/ES, 97/218/ES, 97/219/ES a 97/220/ES [7], naposledy zmenenú a doplnenú rozhodnutím 2001/736/ES [8], vytvára zoznam tretích krajín, ktoré sú oprávnené používať certifikáty na rôzne kategórie zveriny z voľne žijúcej zveri alebo zveriny zo zveri z farmových chovov;
(2) v súlade so situáciou týkajúcou sa zdravia zvierat v rôznych tretích krajinách majú byť splnené osobitné podmienky a tieto sú zohľadnené vo veterinárnom certifikáte;
(3) situácia týkajúca sa zdravia zvierat, pokiaľ ide o pseudomor hydiny u hydiny, sa zlepšila v Argentíne a v Thajsku; z tohto dôvodu treba povoliť uvedenie zveriny z voľne žijúcej pernatej zveri a v prípade Argentíny a Thajska treba zmeniť a doplniť požiadavky kladené na mäso z pernatej zveri z farmových chovov;
(4) kontrola vykonaná v Tunisku v októbri 2000 Komisiou potvrdila, že situácia týkajúca sa zdravia zvierat v sektore hydiny, ako aj jej kontrola, sú uspokojivé; výsledky tejto misie a získané záruky umožňujú povoliť zavedenie zveriny z pernatej zveri z farmových chovov z Tuniska do spoločenstva;
(5) treba využiť príležitosť a opraviť chybu vo vzore J certifikátu na mäso z "divých svíň";
(6) rozhodnutie 2000/585/ES by sa malo z tohto dôvodu príslušne zmeniť a doplniť;
(7) opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
1. Príloha II k rozhodnutiu 2000/585/ES sa nahrádza textom v prílohe I k tomuto rozhodnutiu.
2. Príloha II k rozhodnutiu 2000/585/ES vo vzore J certifikátu sa nahrádza textom zo vzoru v prílohe II k tomuto rozhodnutiu.
Článok 2
Toto rozhodnutie sa bude uplatňovať na certifikované dovozy zveriny z voľne žijúcej zveri a zveriny zo zveri z farmových chovov od 1. decembra 2001.
Článok 3
Toto rozhodnutie je adresované členským štátom.
V Bruseli 9. novembra 2001